Id-Deċiżjoni tal-Kummissjoni
tas-17 ta' Ġunju 1998
dwar Regolament tekniku komuni għal stazzjonijiet terrestri li jinġarru, għal ġbir ta' aħbarijiet bis-satellita (SNG TES) li joperaw fil-firxa ta' frekwenzi 11-12/13-14 GHz
(notifikata taħt dokument numru K (1998) 1609)
(Test b'relevanza għaż-ŻEE)
(98/517/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi il-Komunità Ewropea,
Wara li kkunsidrat id-Direttiva 98/13/KE tal-Parlament Ewropew u tal-Kunsill tat-12 ta' Frar 1998 li għandha x'taqsam mat-tagħmir terminali ta' telekomunikazzjonijiet u tagħmir ta' stazzjon terrestri tas-satellita, inkluż ir-rikonoxximent reċiproku tal-konformità tagħhom [1],
Billi l-Kummissjoni adottat il-miżura li tidentifika t-tip ta' tagħmir ta' stazzjon terrestri tas-satellita li għalih huwa meħtieġ Regolament tekniku komuni, kif ukoll id-dikjarazzjoni dwar il-qasam ta' applikazzjoni assoċjat miegħu;
Billi għandhom ikunu adottati l-istandards armonizzati li jikkorrispondu, jew partijiet minnhom, li jimplimentaw il-ħtiġiet essenzjali li għandhom jitbiddlu f'regolamenti tekniċi komuni;
Billi r-regolament tekniku komuni adottat minn din id-Deċiżjoni huwa bi qbil ma’ l-opinjoni ta' l- ACTE,
ADOTTAT DIN ID-DEĊIŻJONI:
Artikolu 1
1. Din id-Deċiżjoni tapplika għal tagħmir ta' stazzjon terrestri tas-satellita li jaqa’ fil-qasam ta' applikazzjoni ta' l-istandard armonizzat li għalih jirreferi l-Artikolu 2(1).
2. Din id-Deċiżjoni tistabbilixxi Regolament komuni tekniku li jkopri stazzjonijiet terrestri li jinġarru, għal ġbir ta' aħbarijiet bis-satellita (SNG TES) li joperaw fil-firxa ta' frekwenzi 11-12/13-14 GHz.
Artikolu 2
1. Ir-Regolment tekniku komuni għandu jinkludi l-istandards armonizzati imħejjija mill-korp ta' standardizzazzjoni relevanti li jimplimenta sal-limitu applikabbli l-ħtiġiet essenzjali li għalihom jirreferi l-Artikolu 17 tad-Direttiva 98/13/KEE. Ir-referenza għall-istandards hija mniżżla fl-Anness.
2. Tagħmir ta' stazzjon terrestri tas-satellita kopert b'din id-Deċiżjoni għandu jikkonforma mar-Regolament tekniku komuni li għalih jirreferi l-paragrafu 1, għandu jilħaq il-ħtiġiet essenzjali li għalihom jirreferi l-Artikolu 5(a) tad-Direttiva 98/13/KEE, u għandu jilħaq il-ħtiġiet ta' kull Direttiva oħra applikabbli, partikolarment id-Direttivi tal-Kunsill 73/23/KEE [2] u 89/336/KEE [3].
Artikolu 3
Korpi notifikati nominati biex iwettqu l-proċeduri li għalihom jirreferi l-Artikolu 10 tad-Direttiva 98/13/KE, fir-rigward ta' tagħmir kopert bl-Artikolu 1(1) ta' din id-Deċiżjoni, għandhom jużaw jew jiżguraw li jkun użat l-istandard armonizzat li għaliha jirreferi l-Anness wara d-dħul fis-seħħ ta' din id-Deċiżjoni.
Artikolu 4
Din id-Direttiva hija indirizzata lill-Istati Membri
Magħmulha fi Brussel, is-17 ta' Ġunju, 1998.